## La Generalitat i l’Ajuntament de València col·laboren per a fer efectiva la participació dels centres valencians en l’exterior en les Falles 2025

*** El secretari autonòmic de Relacions Institucionals i Transparència i el regidor de Falles de l’Ajuntament de València subscriuen per primera vegada este conveni i presenten el programa de Falles per als centres que es desplacen a la ciutat amb motiu de les Falles
* Santiago Lumbreras afirma que la col·laboració institucional “és clau” per a oferir als valencians i valencianes que residixen en l’exterior “una oportunitat única per a reconnectar amb les seues arrels”**

El secretari autonòmic de Relacions Institucionals i Transparència, Santiago Lumbreras, i el president de Junta Central Fallera i regidor de Falles de l’Ajuntament de València, Santiago Ballester, han subscrit un conveni de col·laboració per a facilitar la participació de les falleres majors dels centres valencians en l’exterior (CEVEX) que es desplacen a València per a assistir als actes i a les celebracions amb motiu de les Falles 2025.

En eixe sentit, el secretari autonòmic ha mostrat la seua satisfacció per la firma d’este conveni, que “reforça el compromís de les dos institucions amb la promoció i difusió de les tradicions i la cultura valenciana”.

Així mateix, Lumbreras ha afirmat que la col·laboració institucional “és clau” per a oferir als valencians i a les valencianes que residixen en l’exterior “una oportunitat única per a reconnectar amb les seues arrels i participar en una de les festes més emblemàtiques de la nostra terra”.

Per la seua banda, Santiago Ballester ha assenyalat que la firma d’este conveni “permetrà als valencians en l’exterior participar activament en les Falles, una col·laboració que esperem que es mantinga i s’enfortisca en els pròxims anys, per a continuar acostant les nostres tradicions a tots els valencians i les valencianes, sense importar a on es troben”.

Este conveni, el primer que se subscriu entre les dos institucions per a garantir la presència de les falleres majors dels CEVEX, assegura la seua assistència a actes com l’Ofrena a la Mare de Déu dels Desemparats i d’altres emblemàtics de les festes falleres com l’Ofrena de flors a Sant Josep, la missa en honor a Sant Josep, la visita al Museu Faller, els homenatges al mestre Serrano i a Maximiliano Thous, el tradicional dinar de Sant Josep i la cavalcada del foc, a més d’assistir a la recepció oferida per l’alcaldessa de València.

**Programa de Falles 2025**

Després de la firma del conveni, aprovat ahir pel Ple del Consell, el director general de Transparència i Participació, José Tárrega, ha detallat el programa d’actes que ha preparat la Generalitat, en col·laboració amb la Junta Central Fallera, la Diputació de València i el Consorci de Museus, per als i les representants dels CEVEX que visitaran la ciutat amb motiu de les festes falleres.

El programa de Falles començarà amb una recepció de benvinguda en el Centre del Carme de Cultura Contemporània, que comptarà amb l’actuació del Grup de Danses i Rondalla El Piló de Burjassot i a on es podrà visitar una mostra de fotografies enviades pels centres valencians en l’exterior sobre les seues pròpies celebracions falleres. Així mateix, s’ha organitzat una xarrada col·loqui per a compartir experiències i anècdotes de visites anteriors a València.

A més, s’ha programat una visita a la Mare de Déu dels Desemparats i a l’ajuntament de València, a on assistiran a la tradicional mascletada. A continuació, la Casa de València a Mèxic els rebrà al Palmar amb un dinar de benvinguda. També seran rebuts en la Diputació de València i visitaran també l’Exposició del Ninot 2025.

Els actes programats continuaran amb la tradicional recepció en el Palau de la Generalitat i amb el recorregut pels principals monuments fallers.

Així mateix, participaran en els homenatges al poeta Maximiliano Thous i al mestre Serrano, visitaran la falla de la Universitat Politècnica i participaran en l’Ofrena a la Mare de Déu dels Desemparats.

Finalment, assistiran a l’Ofrena de flors i la missa en honor a Sant Josep, a un dinar amb les falleres majors de València i a la nit de la *Cremà* des del Palau de l’Exposició.

En l’actualitat, hi ha un total de 42 CEVEX a Espanya i en la resta del món, 14 dels quals es troben a Espanya, i la resta fora de les nostres fronteres. La funció dels CEVEX és promoure i difondre la llengua, la cultura, el folklore i les tradicions valencianes.

Fecha: 26/02/2025